Legemiddelverket advarer

ADVARER: Legemiddelverket og Steinar Madsen. Foto: Fredrik Solstad/VG

To livstruende syke etter feilbruk av ny hjertemedisin

(VG Nett) To pasienter med kunstige hjerteklaffer er alvorlig og livstruende syke etter feilbehandling med den nye blodfortynnende medisinen Pradaxa ved et norsk sykehus. Den ene pasienten fikk hjerneslag.

25. mai 2011

Artikkelen er over ni år gammel

Nå advarer Legemiddelverket om livsfarlig feilbruk av den blodfortynnende medisinen Pradaxa.

De to pasientene ble alvorlig og livstruende syke etter å ha byttet fra den blodfortynnende medisinen Marevan til den nylig godkjente Pradaxa, opplyser Legemiddelverket til VG. Begge pasientene fikk blodproppdannelser på hjerteklaffen, og den ene pasienten fikk hjerneslag.

Pradaxa er per i dag kun godkjent for å forbygge blodpropp etter hofte og knekirurgi. Begge de to pasientene hadde kunstige hjerteklaffer, og skulle derfor aldri vært behandlet med Pradaxa, sier avdelingsoverlege Steinar Madsen i Statens legemiddelverk til VG Nett.

Har du tips om denne saken? Kontakt VGs journalist

- Mangler erfaring

I følge avdelingsoverlegen har norske leger foreløpig liten erfaring med det nye legemiddelet.

- Vi er redde for at legene ikke informeres om hvem som skal ha og ikke ha dette legemiddelet, sier Madsen.

Rundt 90.000 nordmenn tar den blodfortynnende medisinen Marevan i Norge i følge Reseptregisteret. Marevan har gjennom 50 år vært den mest vanlige blodfortynnende medisinen i Norge. I følge Madsen er det kun noen tusen nordmenn som behandles med den nye Pradaxa - som per i dag kun er godkjent som forebyggende medisin mot blodpropp.

-Foreløpig har legene liten erfaring. Bare leger som har satt seg grundig inn i bruken av dabigatran (Predaxa) bør forskrive det til pasientene sine. Siden legemidlet foreløpig ikke er godkjent til bruk ved forkammerflimmer har legene heller ingen bruksanvisning når det gjelder valg av riktig dose og riktig pasientgruppe.

Mener medisinen er trygg

I mars advarte Legemiddelverket om at enkelte pasienter har fått feil dose av blodfortynningsmiddelet Pradaxa, og at dette kan føre til alvorlige komplikasjoner.

Det er legemiddelfirmaet Boehringer Ingelheim som står bak Pradaxa.

- Vi har fått godkjent Pradaxa som legemiddel for å forebygge blodpropp hos pasienter som har byttet ut kne eller hofter. I løpet av kort tid vil den også bli godkjent i Europa for pasienter med hjerteflimmer, men pasienter som har kunstige hjerteklaffer faller ikke inn under dette, sier medisinsk rådgiver Jonas Hallén i Boehringer Ingelheim til VG.

- Vi har ikke fått all informasjon om disse konkrete sakene, men hvis den informasjonen vi har fått er riktig, dreier det seg her ikke om en bivirkning, men om pasienter med en sykdom som faller utenom bruksområdet til Pradaxa.

- Er legene godt nok informert, siden de to pasientene har fått en medisin de ikke kan bruke?

- Vi forholder oss til lov om markedsføring, og kan bare informere om bruk av medisiner for de godkjente indikasjonene.

- Er medisinen er trygg å bruke?

- Pradaxa er godkjent av Legemiddelverket og er trygt å bruke i disse sammenhengene.

Publisert: 25.05.11 kl. 16:41

Les også

Mer om Helse